**Prípadová štúdia pre semináre z Ústavného práva II**

Skrátili: Lucia Berdisová, Katarína Kuklová, Jakub Neumann, Zuzana Kyjac

Katedra teórie práva a ústavného práva PF TU v Trnave, zimný semester 19/20

**Obvinený Ernest Dlhoprstý bol uznesením sudcu pre prípravné konanie Špecializovaného trestného súdu v Pezinku (ďalej len „ŠTS“) zo 4. mája 2016, sp. zn. 1 Tp 5/2016, v spojení s uznesením Najvyššieho súdu Slovenskej republiky (ďalej len „najvyšší súd“) z 25. mája 2016, sp. zn. 1 Tost 12/2016, vzatý do tzv. kolúznej a preventívnej väzby**.

Vec sa odohrala tak, že obvinený Ernest Dlhoprstý sa za prítomnosti prokurátora ale bez svojho obhajcu, ktorý sa zo zdravotných dôvodov ospravedlnil, dňa 4. mája 2016 zúčastnil výsluchu (za účelom rozhodovania o jeho prípadnom vzatí do väzby) na ŠTS. Obhajca doručil ŠTS písomné vyjadrenie k návrhu prokurátora na vzatie obvineného Dlhoprstého do väzby, ktoré bolo v rámci výsluchu sudcom prečítané.

Po skončení predmetného výsluchu bolo vyhlásené uznesenie o vzatí obvineného Dlhoprstého do väzby, ktoré následne sudca pre prípravné konanie ŠTS aj v krátkosti ústne odôvodnil a zároveň poučil prítomné procesné strany o práve podať opravný prostriedok. Zápisnica obsahuje len samotný výrok o vzatí do väzby (bez odôvodnenia).

Obvinený Dlhoprstý zahlásil ihneď po vyhlásení uznesenia o jeho vzatí do väzby proti tomuto sťažnosť, ktorú však bližšie písomne nezdôvodnil.

Sťažnosť proti zmieňovanému uzneseniu podal aj prokurátor, pričom v nej žiadal, aby najvyšší súd rozhodol o vzatí obvineného aj do tzv. útekovej väzby (v súlade s jeho predchádzajúcim návrhom).

Písomné vyhotovenie uznesenia ŠTS o vzatí obvineného do väzby nebolo jeho obhajcovi doručené. Obhajca sa teda začal domáhať jeho doručenia smerom k ŠTS, aby mohol zahlásenú sťažnosť riadne odôvodniť, a to konkrétne 26. mája 2016. Relevantné uznesenie mu bolo najskôr doručené mailom v posledne zmieňovaný deň, a potom aj poštou 30. mája 2016. Zápisnica zo 4. mája 2016 bola obhajcovi mailom doručená ešte 5. mája 2016.

Príslušný spisový materiál bol 19. mája 2016 zo strany ŠTS predložený najvyššiemu súdu ako súdu nadriadenému na rozhodnutie o podaných sťažnostiach. Najvyšší súd na neverejnom zasadnutí konanom 25. mája 2016 tak sťažnosť obvineného Ernesta Dlhoprstého ako i prokurátora proti rozhodnutiu ŠTS o vzatí obvineného do väzby zamietol.

Neskôr bolo o väzbe obvineného Ernesta Dlhoprstého ešte niekoľkokrát rozhodované (aj zo strany najvyššieho súdu) s tým, že bolo rozhodnuté o jeho ponechaní vo väzbe, resp. v jednom prípade o predĺžení lehoty väzby.

**ZADANIE:**

**Skupina 1. (sťažovateľ)**

Ste team advokátskej kancelárie, ktorá obhajuje Ernesta Dlhoprstého. Domnievate sa, že rozhodnutím najvyššieho súdu a jemu predchádzajúcim konaním boli porušené práva vášho klienta. Naformulujte podanie na Ústavný súd Slovenskej republiky (ďalej len „ústavný súd“), ktoré by zaručovalo efektívnu ochranu práv, ktoré považujete za porušené. Píšte ju tak, akoby bol jún 2016.

Ako prvé skúmajte aktívnu legitimáciu a vecnú opodstatnenosť návrhu. Pokúste sa čo možno najpresnejšie určiť, ktoré zákonné ustanovenia (Trestný poriadok) a následne v nadväznosti aj ústavné normy a prípadne medzinárodné ľudskoprávne normy boli porušené. Kľúčové teda je identifikovať práva, ktoré mali byť porušené, presnejšie určiť ich obsah a formulovať argumenty, prečo porušené boli. Skúste využiť aj odbornú literatúru, ako aj judikatúru ústavného súdu, prípadne Európskeho súdu pre ľudské práva. Pokúste sa argumenty štruktúrovať. Nezabudnite formulovať petit.

V neposlednom rade si dávajte pozor na formálnu stránku konkrétneho podania. Podanie bude nevyhnutné odovzdať v rovnopisoch obom zvyšným skupinám ako aj vyučujúcemu, a to do **1. novembra 2019**.

**Skupina 2. (najvyšší súd)**

Ste predsedníčka najvyššieho súdu a predseda trestného senátu 1T, ktorý vydal predmetné rozhodnutie (o zamietnutí sťažností). Ste v pozícii „kvázi odporcu“, čiže vašou úlohou bude vypracovať vyjadrenie k návrhu, ktorý Vám doručí skupina 1. Vašou úlohou bude vytvoriť argumentáciu, ktorou podržíte svoje rozhodnutie.

Rovnako si dávajte pozor na formálnu stránku vyjadrenia k návrhu. Vaše vyjadrenie odovzdáte v rovnopisoch pre obe zvyšné skupiny a vyučujúcemu, a to do **11. novembra 2019**.

**Skupina 3. (ústavný súd)**

Ste sudcovia ústavného súdu. Pre potreby vypracovania prípadovej štúdie nebude určený sudca spravodajca a zároveň budeme predpokladať, že vec ste už prijali na ďalšie konanie, povedzme v októbri 2016, a to uznesením, č. k. I. ÚS 111/2016 – 11. Napriek tomu však opätovne preskúmajte, aké podmienky musia byť splnené, aby ústavný súd prijal vec na ďalšie konanie, teda aj formálne náležitosti podania doručeného skupinou 1. Oboznámte sa s argumentáciou navrhovateľa a odporcu a po diskusii si nadraftujte rozhodnutie, ktoré je spôsobilé získať väčšinu hlasov sudcov. Pre pojednávanie určite predsedu senátu, ktorý bude pojednávanie viesť, preto si naštudujte aj tzv. zákon o ústavnom súde (zákon č. 314/2018 Z. z.). **Na pojednávaní dňa 19. novembra vyhlásite rozhodnutie a krátke odôvodnenie**, pričom následne vypracujte **celé rozhodnutie do 22. novembra 2019**. V ňom krátko zhrniete skutkový a právny stav, a následne budete štrukturovať argumenty, ktoré Vás viedli k danému verdiktu. Nezabúdajte na formálne náležitosti rozhodnutia. Dva sudcovia alebo sudkyne budú písať odlišné stanovisko, buď spolu alebo samostatne, buď disent alebo konkurenciu.

Čo sa týka vedenia pojednávania na ÚS, vypočujte si nejaký záznam z verejného pojednávania senátu ÚS k sťažnosti podľa čl. 127 Ústavy. Nájdete ich na: <https://www.ustavnysud.sk/terminy-verejnych-pojednavani#!datePublicHearingView>.

Skúste napr. <https://www.ustavnysud.sk/c/document_library/get_file?uuid=e71f2dd5-46b2-48e5-b178-4841d60b0d75&groupId=10182> a vyhlásenie rozhodnutia na <https://www.ustavnysud.sk/c/document_library/get_file?uuid=94c7c5de-d460-4328-ba74-04dcd1eb670c&groupId=10182> (sťažnosť Ing. Schlossera).

Keď si vypočujete aspoň začiatky viacerých pojednávaní, uvidíte, že nie vždy sú aj sudcovia a sudkyne ÚS úplne suverénni, resp. že to pojednávanie vie vyzerať všelijako (napr. <https://www.ustavnysud.sk/c/document_library/get_file?uuid=6036e492-bcad-445d-992a-9ffeeea0cff2&groupId=10182>).

Predseda alebo predsedníčka senátu by si teda mal/a pripraviť otvorenie pojednávania, všetci by si mali pripraviť otázky, dokopy draft alebo drafty rozhodnutia vrátane krátkeho odôvodnenia. Potom budete mať čas pred vyhlásením rozhodnutia výrok a krátke odôvodnenie spracovať, ale nadraftovanie výrazne ušetrí čas, dá smer diskusii aj zmierni prípadnú nervozitu.

Pojednávačka je miestnosť č. 6.

**Skupina 4. (sťažovatelia pred Európskym súdom pre ľudské práva)**

Ste team advokátskej kancelárie, ktorá obhajuje Ernesta Dlhoprstého po tom, čo ústavný súd nekonštatoval porušenie práv p. Dlhoprstého. Preto v línii zadania prvej skupiny píšete sťažnosť na Európsky súd pre ľudské práva. Predpokladáte teda neúspech na ústavnom súde.

Podanie vyplníte do formulára, v ktorom sa podáva bežne na ESĽP: <https://echr.coe.int/Pages/home.aspx?p=applicants/forms/slo&c=>. Tu nájdete ďalšie informácie: <https://echr.coe.int/Pages/home.aspx?p=applicants/slo&c=>

Podanie odovzdáte vyučujúcemu/vyučujúcej do **1. novembra 2019**.

**Novinári/Novinárky**

Podľa žánru, ktorý ste si vybrali (vecný článok o prípade a procese, manipulatívny článok, komentár) spracujete článok, približne normostrana, max. 2 pri prvých dvoch žánroch, pri komentári ide skôr o údernosť a odovzdáte ho vyučujúcemu/vyučujúcej do **1. decembra 2019**.